**UVODNO IZLAGANJE**

**na**

**KONFERENCIJI O UPRAVLJAČKOJ ODGOVORNOSTI**

**Hotel „Ramada“ sa početkom u 10 časova:**

Dame i gospodo, ambasadore Drobnič, g-dine Hilis,

čast mi je da Vas pozdravim i poželim i sa moje strane dobrodošlicu na današnju Konferenciju o upravljačkoj odgovornosti.

Na samom početku dozvolite mi da izrazim veliko zadovoljstvo zbog ostvarenog napretka u implementaciji sistema unutrašnjih finansijskih kontrola, što je efekat rada svih nas prisutnih danas. Naš napredak je prepoznat i od strane Evropskog direktorata za budžet, čiji predstavnici su danas ovdje da nam pruže podršku i daju korisne savjete i smjernice kako da dalje unaprijedimo postojeće unutrašnje kontrole.

Cilj sprovođenja reforme u oblasti sistema unutrašnjih finansijskih kontrola je osiguranje dobrog upravljanja javnim sredstvima, kako nacionalnim, tako i evropskim.

Svjesni smo značaja usaglašavanja postojećih modela upravljanja javnim finansijama sa međunarodno prihvaćenim principima upravljanja i standardima interne kontrole. Uspostavljanje usaglašenog modela upravljanja javnim finansijama treba da omogući javnom sektoru Crne Gore stvaranje savremenog modela upravljanja, koji će, prije svega, biti zasnovan na principima odgovornosti i pune transparentnosti.

Zakonom o budžetu i fiskalnoj odgovornosti ugrađene su odredbe koje ističu važnost efikasnog funkcioniranja sistema unutrašnjih finansijskih kontrola, na nivou budžetskih korisnika. Danas, kada se sve više naglašava ograničenost budžetskih sredstava, fiskalno održivo upravljanje zaista nema altenativu.

Ključnu komponentu dobrog upravljanja čini odgovornost. Rukovodioci u javnom sektoru moraju biti svjesni svoje odgovornosti prvenstveno za rezultate, zatim za javna sredstva kojim upravljaju da bi ostvarili zadatke kao i da obezbijede efektivne mehanizme kontrole koji će svesti rizike na prihvatljiv nivo i osigurati ostvarivanje ciljeva institucija kojima rukovode.

Iz tog razloga, kako bismo u potpunosti implementirali principe dobrog upravljanja, koji podrazumijevaju efikasnost, ekonomičnost i efektivnost korištenja resursa, neophodno je definisati i jačati odgovornosti svih rukovodilaca u javnom sektoru i generalno odgovornost svih zaposlenih u javnom sektoru za poslove koji su im povjereni.

Koncept odgovornosti se ne odnosi samo na odgovornost za izvršavanje dodjeljenih zadataka. Svaki rukovodilac svakog sektora mora preuzeti potpunu odgovornost za upravljanje sopstvenim budžetom sa ciljem postizanja efekata i obezbjeđivanje kvalitetnih usluga građanima. Nedostatak sredstava ne može i ne smije biti izgovor za neostvarivanje ciljeva. Vještina rukovođenja se ogleda u tome da sa ograničenim sredstvima ostvarite maksimalne moguće rezultate. Budžetska sredstva su uvijek ograničena, ali uz efikasnije upravljanje, efikasniju kontrolu i orjentisanost na ciljeve mnogo se može postići i uz ograničena sredstva.

Razvijajući sistem unutrašnjih finansijskih kontrola, njegova svrha i uloga postaje sve jasnija, kao i korist i međuzavisnost sa ostalim reformskim procesima koje sprovodimo, a prvenstveno sa reformom državne uprave, odnosno njenom daljom racionalizacijom.

Nakon svega gore navedenog, nama preostaje da prihvatimo našu odgovornost i pružimo svoju podršku promjenama koje će nas voditi ka onom modelu upravljanja i kontrole koji će biti zasnovan na međunarodno prihvaćenim principima i standardima dobrog upravljanja.

Još jednom želim svima da se zahvalim i poželim uspješan rad na današnjoj konferenciji.